MFCลุยหุ้นไทยตั้งเป้า10%คืนกำไรทุก5%
บลจ.เอ็มเอฟซี เปิดขายกองทุนใหม่ลงทุนหุ้นไทย ตั้งเป้าผลตอบแทน 10% ใน10 เดือน ทยอยคืน 2 รอบๆ ละ 5%
10 ต.ค. 2555

บลจ.เอ็มเอฟซี เปิดขายกองทุนใหม่ลงทุนหุ้นไทย ตั้งเป้าผลตอบแทน 10% ใน10 เดือน ทยอยคืน 2 รอบๆ ละ 5% น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า เอ็มเอฟซีเสนอขายกองทุนเปิดเอ็มเอฟซี สปอท 55 (SPOT55) ตั้งแต่วันที่ 11-19 ต.ค.2555 ลงทุนขั้นต่ำ 10,000 บาท  เน้นลงทุนหุ้นในประเทศ และตั้งเป้าหมายผลตอบ 10% ภายใน 10 เดือน เนื่องจากมองว่าเศรษฐกิจไทยยังแข็งแกร่ง กำไรบริษัทจดทะเบียนมีแนวโน้มเติบโตดี ดึงดูดเงินไหลเข้าลงทุนหุ้นไทย
 กองทุนมีลักษณะพิเศษคือ หากมูลค่าทรัพย์สินสุทธิเพิ่มขึ้น 5% หรือกองทุนมีมูลค่าหน่วยลงทุน 10.55 บาทขึ้นไป กองทุนจะรับซื้อคืนหน่วยลงทุนอัตโนมัติในอัตรา 5% ของมูลค่าที่ตราไว้ (10 บาท) เพื่อให้ผู้ถือหน่วยลงทุนได้รับคืนผลตอบแทนครั้งที่ 1 ในอัตรา 5% ก่อน และบริษัทจัดการจะทำการบริหารเงินลงทุนเดิมเพื่อให้มูลค่าทรัพย์สินสุทธิเพิ่มขึ้นต่อจนเข้าเงื่อนไขการเลิกกองทุนตามเป้าหมายเพื่อรับผลตอบแทนอีก 5% ต่อไป
ล่าสุดเอ็มเอฟซีบริหารกองทุนทาร์เก็ตฟันด์ถึงเป้าหมาย โดยผู้ถือหน่วยลงทุนกองทุนเปิดเอ็มเอฟซีสปอท 7 ซีรี่ส์ 7 (SPOT7S7) จะได้รับผลตอบแทน 7% หรือประมาณ 10.70 บาทต่อหน่วยลงทุนในวันที่ 11 ต.ค.นี้